Атаманан ков-керт лардеш долчу г1ароло хаьхкина бог1у нохчий ца совцош уьйт1а лелхийтира. Царна хаьара т1ома бог1у ламарой сацон эскар х1инца а цхьане а инарлин ломахь ца хиллий. Шолг1а де а дара и тамашийна дийцарш д1адоьлху. Оццул беза хьеший, герзах доьттина ха, каден хьийза нохчий кхузахь ганза дукха хан яра. Таймин Бийболат х1инца Гуьржех вахана ц1ахь вацара. Ташо-Хьаьжа Шемалца лома д1авахана вара. Кхин оццул сий казакаша а, дег1астанхоша Теркалдехьа цхьанне а дина а дацара, мел даржехь волу паччахьан инарла кхуза варах. Дийцарийн къайле хууш цхьа а вацара. Ван мукъана а мила ву де х1арар Исмайлин Дуда, иштта когабуьхьар кхунна хьалха массарна а бевзаш болу хьоладай лела?…